EL Επίσημη Εφημερίδα της Ευρωπαϊκής Ένωσης C 302/16

Αναίρεση που άσκησε στις 15 Ιουνίου 2015 η Slovenská pošta a.s. κατά της αποφάσεως που εξέδωσε το Γενικό Δικαστήριο (ένατο τμήμα) στις 25 Μαρτίου 2015 στην υπόθεση T-556/08, Slovenská pošta κατά Επιτροπής

(Υπόθεση C-293/15 P)

(2015/C 302/21)

Γλώσσα διαδικασίας: η αγγλική

Διάδικοι

Αναιρεσείουσα: Slovenská pošta a.s. (εκπρόσωποι: O. W. Brouwer και A.A.J. Pliego Selie, advocaten)

Αντίδικοι κατ’ αναίρεση: Ευρωπαϊκή Επιτροπή, Σλοβακική Δημοκρατία, Cromwell a.s., Slovak Mail Services a.s., Prvá Doručovacia, a.s., ID Marketing Slovensko s.r.o. (πρώην TNT Post Slovensko s.r.o.)

Αιτήματα

Η αναιρεσείουσα ζητεί από το Δικαστήριο:

1) να αναιρέσει την απόφαση του Γενικού Δικαστηρίου είτε στο σύνολό της είτε εν μέρει και να αποφανθεί οριστικώς επί της αιτήσεως αναιρέσεως, ακυρώνοντας την προσβαλλόμενη απόφαση είτε στο σύνολό της είτε εν μέρει, ή επικουρικώς να αναπέμψει την υπόθεση στο Γενικό Δικαστήριο, και

2) να καταδικάσει την Επιτροπή στα δικαστικά έξοδα αμφότερων των βαθμών δικαιοδοσίας, περιλαμβανομένων των δικαστικών εξόδων στα οποία υποβλήθηκαν οι παρεμβαίνοντες.

Λόγοι αναιρέσεως και κύρια επιχειρήματα

Το Γενικό Δικαστήριο απέρριψε την προσφυγή ακυρώσεως κατά της αποφάσεως C(2008) 5912 τελικό της Επιτροπής, της 7ης Οκτωβρίου 2008, όσον αφορά τη νομοθεσία περί ταχυδρομείων της Σλοβακίας σχετικά με τις υπηρεσίες υβριδικού ταχυδρομείου, η οποία είχε απευθυνθεί στη Σλοβακική Δημοκρατία.

Η Slovenská pošta a.s. ζητεί από το Δικαστήριο:

(i) να αναιρέσει την απόφαση του Γενικού Δικαστηρίου, είτε στο σύνολό της είτε εν μέρει, για τους εξής λόγους: i. Πρώτος λόγος: Το Γενικό Δικαστήριο υπέπεσε σε πλάνη περί το δίκαιο, εφάρμοσε εσφαλμένο μέτρο αποδείξεως και δεν κατένειμε ορθώς το βάρος αποδείξεως, στο πλαίσιο της διαπιστώσεώς του ότι η Σλοβακική Δημοκρατία παρέβη το άρθρο 86, παράγραφος 1, ΕΚ σε συνδυασμό με το άρθρο 82 ΕΚ· α. Πλάνη περί το δίκαιο, στο μέτρο που κρίθηκε ότι αυτή καθ’ εαυτήν η παροχή αποκλειστικού δικαιώματος μπορεί να στοιχειοθετεί παράβαση του άρθρου 86, παράγραφος 1, ΕΚ σε συνδυασμό με το άρθρο 82 ΕΚ· β. Πλάνη περί το δίκαιο και σφάλματα ως προς το μέτρο και το βάρος αποδείξεως, στο πλαίσιο της διαπιστώσεως ότι η Σλοβακική Δημοκρατία παρέβη το άρθρο 86, παράγραφος 1, ΕΚ σε συνδυασμό με το άρθρο 82 ΕΚ, επειδή περιόρισε την προσφορά προς τους τελικούς χρήστες. ii. Δεύτερος λόγος: Πλάνη περί το δίκαιο, ανεπαρκής έλεγχος και παραμόρφωση αποδεικτικών στοιχείων, στο πλαίσιο της εξετάσεως και, εν συνεχεία, της αποδοχής του προταθέντος από την Επιτροπή ορισμού της οικείας αγοράς· α. Πλάνη περί το δίκαιο και ανεπαρκής έλεγχος, στο μέτρο που έγινε δεκτό ότι από μόνη της η (υποτιθέμενη) ύπαρξη προσφοράς και ζήτησης για μια υπηρεσία μπορούσε να αποτελέσει τη βάση για τον ορισμό της οικείας αγοράς ως αγοράς ολοκληρωμένων υπηρεσιών υβριδικού ταχυδρομείου· β. Παραμόρφωση αποδεικτικών στοιχείων και ανεπαρκής έλεγχος, στο μέτρο που κρίθηκε ότι από τα αποδεικτικά στοιχεία τα οποία προσκόμισε η Επιτροπή μπορούσε να συναχθεί συμπέρασμα ως προς την κατάσταση σε σχέση με τη ζήτηση στην αγορά.

(ii) να αποφανθεί οριστικώς επί της αιτήσεως αναιρέσεως, ακυρώνοντας την προσβαλλόμενη απόφαση είτε στο σύνολό της είτε εν μέρει, ή επικουρικώς να αναπέμψει την υπόθεση στο Γενικό Δικαστήριο·